Jürka ja sünnipäevad. Ta ei pidanud oma sünnipäevi kuni 33 aastaseks saamiseni. Sellest oli küll alati juttu, aga Jüri tegi siis alati ainult "mh-mhhh" ja sinnapaika asi jäigi. Sel aastal, kui ta sai 33, töötas ta hommikuti Reet Oja poolt juhitud hommikuprogrammi "Tere hommikust!" helirežissöörina. Oma sünnipäeval kell 6.00 tööle jõudes pani Jürka lauale šampused, suupisted ja kringlid ning kõik, kes saate meeskonnas sel hommikul tegevad olid, lasid hea maitsta. Terve päeva jooksul võisid kõik Jüri õnnitlejad ennast hea-paremaga kostitada ning pidu jätkus peale viimase AK lõppu kolmanda korruse "peeglisaalis" eriti hoogsalt - välja veeti suur võimendus, kõik soovijad said korralikud tantsutuurid üles võtta ja tantsuhuvilisi jätkus ka kaubalifti - prooviti, kuidas mõjuvad keerukamad pöörded ja šeikimine sõitvas liftis - muusika kostis sinna muide suurepäraselt.  Kõigil järgmistel  aastatel on Jürka sünnipäev olnud loomulikult üks oodatumaid sündmusi AK-laste seas. Igal aastal on juhtunud sellel päeval midagi erilist, 2001 põles sel päeval AK stuudio ja pidulised suundusid kohvikusse, 2002 pakkus Jürka enda mesilaste meest valmistatud suurepärast ja tõhusalt mõjuvat mõdu jne jne.  Minu sünnipäevadeks on Jüri teinud nii mõnegi vapustava üllatuse. Siinkohal paar eredamat näidet: valmistusin suureks sünnipäevapeoks oma uues kodus - ootasin sinna esimest korda külla kõiki oma arvukaid  sugulasi ja teadagi ei saa sellisel puhul üle hinnata asjaolu, et kõik oleks tipp-topp korras. Niisiis saabus Jürka päev enne suure lillekimbuga ja pesi puhtaks kõik mu maja aknad (muidugi mitte lilledega), kuna see on mu jaoks üks jubedamaid kodu-töid. Mulle meenuvad veel ühed tema kingitud lilled. Bukett koosnes üli-pikkadest roosidest, mis olid läbi põimunud sirgete pruunide lehtedeta okstega. Kui ta buketi mulle üle andis, ütles ta vaikselt, et see on ühtaegu karm ja õrn ning seetõttu arvas ta, et see peaks  just mulle sobima. Võttis sõnatuks!